
24 februarie 2022

DECLARAȚIA
Platformei Naționale din Republica Moldova
 a Forumului Societății Civile din Parteneriatul Estic

privind condamnarea agresiunii neprovocate a Rusiei împotriva Ucrainei


Noi, membrii Platformei Naționale a Forumului Societății Civile din Parteneriatul Estic, care întrunește 100 de organizații membre: 

Condamnăm cu fermitate agresiunea Federației Ruse împotriva Ucrainei, lansată inclusiv de pe teritoriul Belarus, încălcarea integrității teritoriale a vecinului nostru și a normelor dreptului internațional.

Cerem Federației Ruse să înceteze imediat și fără precondiții operațiunile militare și să-și retragă forțele armate de pe teritoriul Ucrainei. 
 
Facem apel către comunitatea internațională să întreprindă de urgență toate acțiunile care se impun de normele dreptului internațional pentru oprirea imediată a agresiunii Rusiei cu implicarea Belarus împotriva Ucrainei și revenirea la soluționarea conflictului pe cale pașnică. Răspunsul comunității internaționale trebuie să includă măsuri de descurajare și sancționare a statului agresor, dar și de susținere a autorităților ucrainene.
 
Ne solidarizăm cu poporul Ucrainei și salutăm reținerea manifestată de autoritățile ucrainene și disponibilitatea acestora de a căuta soluții diplomatice.
 
Facem apel către organizațiile internaționale ONU, OSCE, Consiliului Europei, NATO, UE, și statele sale membre, SUA, Turcia, Marea Britanie, Canada, Elveția și alte state partenere să ofere suport imediat Republicii Moldova în gestionarea situației umanitare de criză, în monitorizarea situației de securitate și acordarea asistenței necesare pentru a preveni potențiale acțiuni de agresiune hibridă asupra Republicii Moldova.

Facem apel către autoritățile Republicii Moldova să asigure informarea continuă a populației privind măsurile luate la nivel național în contextul situației excepționale anunțate. 
 
Încurajăm autoritățile Republicii Moldova să întreprindă de urgență acțiuni prompte de securizare a spațiului informațional al Republicii Moldova, inclusiv prin limitarea propagandei și dezinformării din partea Kremlinului și a instrumentelor sale de influență în Republica Moldova.
 
Solicităm instituțiilor mass-media din Republica Moldova să se abțină de la distribuirea propagandei, a știrilor false, să combată dezinformarea și să relateze corect și responsabil despre criza din regiune, utilizând sursele oficiale de informare.

Chemăm cetățenii Republicii Moldova și toate forțele politice la unitate, coeziune, solidaritate, calm și responsabilitate în această situație excepțională în regiune și în Republica Moldova.
 
Ne exprimăm disponibilitatea de a oferi asistența și expertiza necesară în efortul autorităților naționale de gestionare a situației excepționale în cooperare cu partenerii de dezvoltare ai Republicii Moldova.

Platforma Națională a Forumului Societății Civile din Parteneriatul Estic a fost creată în anul 2011 și în acest moment are 100 de organizații membre, 7 dintre acestea constituind organizație umbrelă pentru alte peste 255 de organizații. Misiunea Platformei este consolidarea procesului de integrare europeană și de dezvoltare democratică a Republicii Moldova, de a contribui la procesul de advocacy și monitorizare pentru implementarea Acordului de Asociere dintre RM-UE și alte documente relevante ce se referă la Parteneriatul Estic și relația RM-UE.

